Man steek 37-jarige sersant met mes dood | Netwerk24
Deur Cara-Lee Dorfling 17 Februarie 2019 11:32
Lt.genl. Liziwe Ntshinga, Oos-Kaapse polisiekommissaris, het haar hartseer oor die moord op 'n polisiesersant uitgespreek.
Die 37-jarige sers. Siphiwo Mtsewu van die Cambridge-polisiekantoor in Oos-Londen is Vrydag deur 'n man met 'n mes in sy bolyf doodgesteek.
Sers. Siphiwo Mtsewu.
Die voorval het gebeur terwyl die polisie 'n gemeenskapsuitreikprogram in die Cambridge-township gehou het. Die polisie het ondersoek ingestel toe hulle omstreeks 13:00 van 'n skermutseling naby die gemeenskapsaal bewus gemaak is. Een man was besig om 'n ander man aan te rand en met 'n mes te steek.
Volgens brig. Thembinkosi Kinana, Ntshinga se woordvoerder, het Mtsewu die aanval probeer stopsit deur die aanvaller te beveel om sy mes neer te sit. Die aanvaller het egter op die sersant afgepyl en het, ondanks skote wat op hom geskiet is, daarin geslaag om Mtsewu in die bolyf te steek. Die sersant is op die toneel dood.
Die verdagte is in hegtenis geneem en onder polisietoesig in 'n hospitaal opgeneem. Volgens 'n bron is die aanvaller later in die hospitaal dood, maar brig. Vishnu Naidoo, nasionale polisiewoordvoerder, kon dit nie Sondag onmiddellik bevestig nie.
Ntshinga het intussen haar medelye aan Mtsewu se familie uitgespreek en voorgeneem dat die polisie hulle in die moeilike tyd sal ondersteun.
Mtsewu is vanjaar die tweede Oos-Kaapse polisiebeampte wat aan diens doodgemaak is. Konst. Dwane Kemp (31) van die polisie se blitspatrollie-eenheid in Port Elizabeth is op 21 Januarie tydens 'n oor-en-weer-skietery met rowers by die Le Bon-bakkery in die stad raakgeskiet. Hy het later daardie middag aan sy wonde beswyk.